Nordjyllands Politi var søndag ude at lede efter spor i en mulig overfaldssag, som fandt sted natten til søndag nær Store Torv i Hobro. Politihunde snuste rundt på stedet for at se, om de kunne finde nogle spor i dét, som vagtchef hos Nordjyllands Politi Torben Larsen, kalder en sædelighedssag. - Vi har ikke fået afhørt den forurettede part, men det skal vi have gjort, når hun er i stand til det, så lige nu er vi ved at finde hoved og hale i, hvad sagen drejer sig om, siger han. Torben Larsen fortæller videre, at den forurettede person ikke er kommet alvorligt til skade. Politiet er ikke længere på Store Torv, hvor det mulige overfald kan være fundet sted. Politiets efterforskning er på så tidligt et stadie, at vagtchefen ikke har yderligere oplysninger i sagen. - Jeg kan ikke udtale mig nærmere, før vi har talt grundigt med den forurettede, siger Torben Larsen til TV2 Nord.

Referat:
Der er tale om en mulig forbrydelse af seksuel karakter.